Bejaarde egpaar dood op plaas gevind(Argieffoto: SA Polisie) Die polisie in Mpumalanga ondersoek die “raaiselagtige dood” van ’n egpaar nadat daar op hul liggame in hul huis op ’n plaas buite Carolina afgekom is. Daar is Woensdagaand op die liggame van Martin de Bruin (83) en sy vrou, Marriam Magdeline (79), afgekom nadat die polisie en paramedici deur ’n buurman ontbied is. Kol. Donald Mdhluli, polisiewoordvoerder, het gesê die buurman het onraad vermoed nadat hy die egpaar nie in die hande kon kry nie, waarna hy ondersoek gaan instel het. “Volgens die buurman het als normaal gelyk tot hy deur ’n venster geloer en die egpaar in ’n plas bloed op hul bank gesien het.” De Bruin het ’n skietwond aan die kop gehad en sy vuurwapen was in sy hand, het Mdhluli gesê. Sy vrou het skietwonde aan haar bolyf en kop gehad. “Die omstandighede van hul dood word ondersoek. Enigiemand met inligting word versoek om ao. Thulani Sibeko by 079 989 4150 of Stop Misdaad by 08600 10111 te kontak.” Lt.genl. Semakaleng Daphney Manamela, provinsiale polisiekommissaris, het die voorval veroordeel en aangedui dat die ondersoek die waarheid sal openbaar van wat presies gebeur het.